Som forælder i den private daginstitution Aurora Børnehus i Søborg synes jeg, ligesom DLO m.fl., at det er rigtig ærgerligt at høre om de begrænsende ændringer, der er på trapperne i lovgivningen. På vegne af andre nuværende og kommende forældre som måske kunne ønske sig et tilsvarende sted til deres børn, samt på vegne af ildsjæle som Auroras leder, Denice Valentin, der kunne gå med tanker om at åbne et tilsvarende sted, er jeg meget, meget ærgerlig. Tænk at miste så vigtig en selvbestemmelse og en så afgørende valgmulighed i et land som Danmark.

Vi valgte at indskrive vores barn i den private institution Aurora børnehus, selvom den lå i Søborg, hvor vi dengang boede i København NV, fordi der var en bedre normering og et langt mere engageret personale, end hvad vi havde mødt i de mange offentlige institutioner, som vi også besøgte. Personalets værdier var i Aurora langt mere tydelige. Det viste sig ikke blot at være “på papiret”, men også i praksis. Det er ikke kun Denice, der er en ildsjæl, det er hele personalegruppen.

Børnene møder ind til rigeligt voksne, som har meget sjældent sygefravær, og dermed har rigtig solid erfaring med at arbejde sammen uden afbrydelser, hvilket kan mærkes i deres gode samarbejde hver dag. Jeg tror deres lave sygefravær skyldes, at der i Aurora er et rigtig godt arbejdsmiljø. En af fordelene er nok, at da det jo en privat institution med i dette tilfælde en Rudolf Steiner profil, har personalet haft mulighed for at vælge deres egne værdier til. I et land, der af flere omgange er kåret til verdens lykkeligste, bør forsat glade medarbejdere være en politisk prioritering.

Udover de nok hænder er der for børnene en helt fast dagsrytme, ugerytme og årsrytme - genkendelighed, som er åbenlyst tryg, afslappende og glædesskabende for børnene. Børnegruppen forbliver også harmonisk, da nye børn kan tilbydes pladser ud fra en ligelig fordeling af alder og køn.

Jeg har aldrig besøgt en mere kærlig og venlig institution end Aurora. Børnene mødes med smil og ro fra samtlige voksne. Personalet gør en dyd ud af at italesætte børnenes muligheder frem for deres begrænsninger. Selv når der selvfølgelig er begrænsninger, finder de en måde at synliggøre dem uden skældud og hårde toner. Blandt de flyers, som de offentlige sundhedsplejersker deler ud, findes bl.a. den om at opdrage med hjertet. Og hjerter er i den grad med i personalets samspil med børnene i Aurora.

Ikke blot den tid, børnene er i Aurora, tager de hånd om. Det ligger også lederen på sinde, at børnenes hele liv er et godt og sundt børneliv. Fx lukker institutionen langt tidligere end de offentlige institutioner ud fra en holdning til, at børn ikke skal være væk hjemmefra fra tidlig morgen til sen eftermiddag men have masser tid med deres forældre. Derudover afholdes der gæsteforedrag ved forældremøderne om børns trivsel og udvikling af læger, talepædagog mm., der kan inspirere forældrene. Som “børnenes statsminister” bør Mette Frederiksen og hendes regering overveje, om 7-17 tilbuddet i de offentlige institutioner virkelig skal være den eneste vej frem. Personligt mener jeg det naturligvis ikke. Selvom forældre kan vælge at lade deres barn være kortere tid i en offentlig institution, vil der stadigvæk være urolige børn omkring det barn - børn, der har været for mange timer der.

Slutteligt vil jeg nævne, at æstetik og kreativ udfoldelse er i højsædet i Aurora, hvilket holder børn (og også åbenlyst personalet) evigt nysgerrige, undersøgende og videbegærlige - kvaliteter, som vil gøre dem selv og også samfundet godt, når de en dag skal uddanne sig.

Uden en institution som Aurora at aflevere mine børn i, er det meget muligt, at jeg ville have gået hjemme med mine børn i stedet for at færdiggøre min uddannelse.

Jeg er forfærdet over, at et land som Danmark, der ellers med stolthed står med et ben i liberalismen og et i socialismen, nu vil til at lovgive så begrænsende over for privatejede daginstitutioner.